Auf Weanarisch eazöd des Liad a Gschicht ausm Lem vaum Weana Original Ferdinand Valek, dea wos auf 52 Vuastrofn brocht hod und den wos da Bronner in an Beisl kenna gleant hod. De Gschicht faungt damit aun, dass da gschupfte Ferdl si zum Daunz featig mocht: Heite ziagt da gschupfte Ferdl frische Sockn an (...) putzt sie d Schuach und nachhea haut a si ins Gwand. Aun da Eckn trifft a si daun mit da Mizzi Wasspatschik, des beliebte Pinup-Görl vo Hernois. Zauman gengans zum Thumser, wo s in Daunz gibt. Aum Eingaung wean de Mauna höflichst gebeten, die Tanzlokalitäten ohne Messer zu betreten. Da gschupfte Ferdl gibt sein Toschnfeidl an da Gardarob glei freiwüllig ob, weu a glaubt, dass de Mizzi eh no a Messa in iam Taschl hod.